రూ.251స్మార్ట్ ఫోన్ క‌ల నిజ‌మ‌య్యే‌నా
-నవతెలంగాణ, వాణిజ్య విభాగం.
'కలలు నిజమయ్యేను'...
ప్రపంచంలోనే అతి చౌక స్మార్ట్‌ఫోన్‌ అంటూ కొత్తగా విడుదలైన 'ఫ్రీడమ్‌-251' ట్యాగ్‌లైన్‌ ఇది. మెమోరీ కార్డు ధరలోనే స్మార్ట్‌ఫోన్‌ అందుకోవచ్చనీ.. ప్రపంచ వ్యాప్తంగా చాలా మంది స్మార్ట్‌ఫోన్‌ ప్రియులు గురువారం విఫల ప్రయత్నం చేశారు. ఉదయం అయిదు గంటల నుంచి ఆన్‌'లైన్‌' బుకింగ్‌కు అతుక్కుపోయారు. ఆన్‌'లైన్‌' బుకింగ్‌ లభిస్తుందన్న ఆశతో కొంగ జపం చేశారు. ఎన్నిసార్లు క్లిక్‌ చేసినా పేమెంట్‌ గేట్‌వే లభించకపోవడంతో నిరాశకు గురయ్యారు. ఏం జరుగుతోందో తెలియక కనిపించిన వెబ్‌సైట్లనీ వెతికారు. చివరికి విసిగిపోయి కంప్యూటర్లను, ల్యాప్‌టాప్‌లను మూసేసి రోజువారీ పనుల్లో మునిగిపోయారు. సదరు కంపెనీ మాత్రం మధ్యాహ్నం తరువాత తాపీగా అసలు విషయాన్ని వెల్లడించింది. సెకనుకు ఆరు లక్షలకు పైబడి బుకింగ్‌లు లభించడం వల్లే పేమెంట్‌ గేట్‌వే శృతి తప్పిందనీ.. చౌకఫోన్‌ మాతృ సంస్థ 'రింగింగ్‌ బెల్స్‌' తెలిపింది. సాంకేతిక కారణాలను సరిచేసుకొని మళ్లీ 24 గంటల్లో మీ ముందుకు వస్తామంటూ వెల్లడించింది.
ఒరిజినల్‌గా కంపెనీ ఫోన్‌ కాదా..!
ఫిజ్జా ధరకు స్మార్ట్‌ఫోన్‌ అంటూ ఆన్‌లైన్‌లో సంచలనం సృష్టించిన రూ.251 స్మార్ట్‌ఫోన్‌ 'ఫ్రీడమ్‌-251' మార్కెట్లోకి అడుగుపెట్టక ముందే దానిపై అనుమానపు మేఘాలు కమ్ముకుంటున్నాయి. ఈ ఫోన్‌ 'రింగింగ్‌ బెల్స్‌' స్వతహాగా రూపొందించిన స్మార్ట్‌ఫోన్‌ కాదనీ వేరే కంపెనీ తయారు చేసిన ఫోన్లకు తమ పేరును జోడించి సంస్థ మార్కెట్లోకి విడుదల చేస్తున్నట్లు వార్తలు గుప్పుమన్నాయి. ఇప్పటికే మార్కెట్లో లభిస్తున్న 'యాడ్‌కామ్‌ ఐకాన్‌-4' ఫోన్లనే రీబ్రాండింగ్‌ చేసి 'ఫ్రీడమ్‌-251'గా 'రింగింగ్‌ బెల్స్‌' విడుదల చేసినట్లు మార్కెట్‌ నిపుణులు చెబుతున్నారు. అంతేకాదు ఇందుకు సంబంధించిన ఫొటోలను కూడా ట్విట్టర్లో సాక్షంగా ఉంచారు. అయితే యాడ్‌కామ్‌ సంస్థ మాత్రం తాము 'రింగింగ్‌బెల్‌' కంపెనీకి కోసం ఎప్పుడు స్మార్ట్‌ఫోన్లను రూపొందిచలేదని తెలిపింది. చౌక స్మార్ట్‌ఫోన్‌ కోసం తమ బ్రాండ్‌ను వాడినట్లుగా సమాచారమేదీ లేదనీ.. ఈ విషయాన్ని క్షుణ్ణంగా పరిశీలిస్తామని 'యాడ్‌కామ్‌' మార్కెటింగ్‌ హెడ్‌ 'హిందుస్థాన్‌ టైమ్స్‌'కు తెలిపారు. ఇదే విషయమై 'రింగింగ్‌బెల్‌' అధికారి ఒకరు వివరణనిస్తూ ముందుగా మార్కెట్లో అందుబాటులో ఉంచిన ఫోన్‌లు 'బీటా' మోడల్‌కు చెందినవనీ.. మరో తయారీదారు నుంచి వాటిని సమకూర్చుకున్నట్లుగా తెలిపింది. తాము మార్కెట్లో విక్రయించే ఫోన్లు వేరే కంపెనీ లోగోతో రావని వివరణ ఇచ్చింది. అయితే వాస్తవంగా విశ్లేషించి చూస్తే 'యాడ్‌కామ్‌ ఐకాన్‌-4' ఫోన్లు ఆన్‌లైన్‌లో రూ.4081 వెల పలుకుతున్నాయి. రింగింగ్‌బెల్స్‌ సంస్థ ఈ ఫోన్లను ఎలా రూ.251 అందిస్తున్న విషయం పరిశ్రమ వర్గాలతో పాటుగా అందరినీ ఆలోచింపజేస్తోంది. కంపెనీ ఇస్తున్న వివరణతో కొందరు సంతృప్తి చెందుతున్నప్పటికీ.. మరికొందరు తమకు డెలివరీ వచ్చే ఫోన్‌.. డెమోలో చూపినట్లు ఉండకపోవచ్చునన్న అనునమానం వ్యక్తం చేస్తున్నారు.
రూ.251 అందించగలం..
'ఫ్రీడమ్‌-251'లో ఉన్న ఫీచర్స్‌ కలిగిన ఫోన్‌ను రూ.2500ల కంటే తక్కువగా ఎట్టి పరిస్థితుల్లోనూ అందిచడానికి వీలు పడదని మోబైల్‌ కంపెనీల నిపుణులు, మార్కెట్‌ వర్గాలు ఛాలెంజ్‌ చేసి మరీ లెక్కలు చెబుతున్నాయి. కానీ 'రింగింగ్‌ బెల్‌' సంస్థ మాత్రం సామాన్యుడికి చౌకగా చేరేందుకు తమ వద్ద నాలుగు వ్యూహాలున్నట్లు దీమాగా చెబుతోంది. ఈ హ్యాండ్‌సెట్లను దేశీయంగానే అసెంబ్లింగ్‌ చేస్తున్నందున రూ.400 వరకు కలిసి వస్తుందనీ.. ఎక్కువ మొత్తంలో తయారీ చేపడుతున్నందున తయారీ వ్యయం రూ.500 మేర తగ్గనుందన్నది ఆ కంపెనీ లెక్క. ఆన్‌లైన్‌ అమ్మకాల వల్ల మరో రూ.500 ఆదా కానుందట. స్పెషలైజ్డ్‌ ఆన్‌లైన్‌ ప్లాట్‌ఫామ్‌ కారణంగా కొంత రెవెన్యూ రింగింగ్‌బెల్‌కు తిరిగి రానుంది. ఇది కూడా కలిసివచ్చే అంశమే. వీటికి తోడు మరిన్ని వ్యూహాత్మక చర్యలు కంపెనీకి మేలు చేస్తున్నందున రూ.251కే స్మార్ట్‌ఫోన్‌ అందించే వీలుందన్నది 'బెల్‌' వాయించి చెబుతోంది తయారీ సంస్థ. ఈ వ్యూహాలన్నీ అనుకున్న రీతిలో అమలై కంపెనీ విధించుకున్న జూన్‌ గడువు నాటికి వినియోగదారుకు అనుకున్న ధరకు ఫోన్‌ చేరడమనేది ఆలోచించాల్సిన అంశమే. ఈ నేపథ్యంలో చౌకగా స్మార్ట్‌ఫోన్‌ 'కల నిజమయ్యేనా అని సామాన్యుడు ఆశగా ఎదురు చూస్తున్నాడు. ముందు ఆన్‌లైన్‌లో అదృష్టం కలిసి రావాలి.. పెద్ద మొత్తంలో ఉత్పత్తి జరగాలి ఖర్చులు కలిసి రావాలి.. కంపెనీ వ్యూహాలు ఫలించాలి.. ఇవన్నీ అన్ని అనుకున్నట్లు జరిగితే సామాన్యుడి స్మార్ట్‌ఫోన్‌ కల నెరవేరడం సులభమే.. లేదంటే స్మార్ట్‌ఫోన్‌ కల.. ఇప్పట్లో తీరని స్మార్ట్‌ కలగానే నిలిచిపోనుంది. పోనీలే.. కేవలం ఒక ప్లేటు బిర్యానీ అంత ఖరీదు కూడా కాదనుకుంటారా.. ఉదయమే లేచి ఆన్‌లైన్‌ బుకింగ్‌ ద్వారా మీ అదృష్టాన్ని మరోసారి పరీక్షించుకోండి... గుడ్‌లక్‌..
మీ స్నేహితులకు రికమెండ్ చెయ్యండి